แรงซื้อกลุ่มแบงก์หนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (8 ส.ค.) โดยได้แรงหนุนจากการพุ่งขึ้นของหุ้นกลุ่มธนาคาร และผลผลิตภาคอุตสาหกรรมที่ขยายตัวได้ดีเกินคาดของเยอรมนี 
9 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ขยับขึ้นราว 0.1% ปิด (8 ส.ค.) ที่ 341.53 จุด, ดัชนี CAC-40 ตลาดหุ้นฝรั่งเศสปิดที่ 4,415.46 จุด เพิ่มขึ้น 4.91 จุด หรือ 0.11%, ดัชนี DAX ตลาดหุ้นเยอรมันปิดที่ 10,432.36 จุด เพิ่มขึ้น 65.15 จุด หรือ 0.63% และดัชนี FTSE 100 ตลาดหุ้นลอนดอนปิดที่ 6,809.13 จุด เพิ่มขึ้น 15.66 จุด หรือ +0.23%
ตลาดหุ้นยุโรปปรับตัวขึ้นเพราะได้แรงหนุนจากการฟื้นตัวของหุ้นกลุ่มธนาคาร โดยหุ้นดอยช์แบงก์ พุ่งขึ้น 3.1% หุ้นบาร์เคลย์ส ทะยานขึ้น 3.6% ส่วนหุ้นกลุ่มธนาคารของอิตาลีนั้น หุ้น Banca Popolare Societa Cooperativa พุ่งขึ้น 5.1% และหุ้น Mediobanca SpA ปรับขึ้น 3% นอกจากนี้ ตลาดยังได้รับแรงหนุนจากรายงานที่ระบุว่า ผลผลิตภาคอุตสาหกรรมประจำเดือนมิ.ย.ของเยอรมนี ขยับตัวขึ้น 0.8% โดยมากกว่าตัวเลขคาดกาณ์ของนักวิเคราะห์ที่คาดว่าจะขยายตัว 0.7%
อย่างไรก็ตาม ตลาดได้รับแรงกดดันจากหุ้นแอร์บัสร่วงลง 1.3% หลังจากมีรายงานว่า สำนักงานการตรวจสอบทุจริตร้ายแรงของอังกฤษ หรือ SFO ได้ทำการสอบสวนถึงธุรกรรมที่ไม่เหมาะสมของบริษัทที่ปรึกษา และบริษัทคอนแทรคเตอร์ของบริษัทผลิตเครื่องบินแอร์บัสว่า มีส่วนพัวพันในการฉ้อโกง ให้สินบน และคอรัปชัน หรือไม่
ก่อนหน้านี้ แอร์บัสได้ออกมายอมรับว่า ทางบริษัทได้ให้ข้อมูลที่มีความคลาดเคลื่อนเกี่ยวข้องกับการยื่นแบบฟอร์มการขอรับความช่วยเหลือทางการเงินที่เรียกว่า “export credit financing applications” ต่อทางสถาบันการเงินเพื่อการส่งออกอังกฤษ หรือ UK Export Finance และทางหน่วยงานภาครัฐบาลอังกฤษแห่งนี้ได้ส่งต่อเอกสารของแอร์บัสไปให้ SFO ทำการตรวจสอบ